চট্টগ্রাম আলিয়ঁস ফ্রঁসেজে মুক্তি পেল ‘শাটল ট্রেন’। টানা তিনদিন চলল ছবি। প্রতিটি শো হাউসফুল। অবাক কাণ্ড। এখানে তথ্যচিত্রও মানুষ দেখে পয়সা দিয়ে টিকেট কিনে! ভালোবাসা আর মহৎ প্রচেষ্টায় তাও যে সম্ভব তুই দেখিয়ে দিলি, মাত্র বাইশ কি তেইশ বছর বয়সেই। কিন্তু একটা দুঃখ থেকেই গেল সারা জীবনের জন্য — এত ভাল ছবিটার কোনো মূল্যায়নই করল না সুধী মহল। ‘শাটল ট্রেন’ পেল না তার প্রাপ্য সম্মান। কারণ দেশটা যে আমাদের মাতৃভূমি বাংলাদেশ। একজন কৈশোর-পেরোনো ছেলে যদি সকল বাধা অতিক্রম করে ভালো ছবি বানায় তাহলে প্রতিষ্ঠানের ধ্বজাধারীদের তো মুখ দেখানোর জায়গা থাকে না। তুই হয়তো মনে মনে কষ্ট পেলি, কিন্তু দমবার পাত্র তো তুই নস। চলচ্চিত্র সংসদ আন্দোলনে পূর্ণ মনোযোগে কাজ করতে থাকলি — ছবি দেখা, ছবি দেখানো, পাঠচক্র আয়োজন।